Wills so schön gsi isch hemmer gfunda mer müasst fast as Meer, was mer denn au gmacht hend. Aber da mier beidi nid so Fan vo Tourista-Stränd sind hani mier dr Naturpark Calblanque usgsuacht. Das isch en Naturpark an dr Küsta womer sowohl uf da "Bärga" (eher grossi Hügel) wandera als au "bädala" kann. En super Wahl isch das gsi! Sehr spannend will d'Vegetation halt völlig anderst isch als bi üs (Kaktuss anstatt Nadelbäum…) und au dr Strand isch traumhaft gsi - rotbruna Sand und nur uh wenig Lüt. Und sogar z'Wasser isch no recht warm gsi! Natürlich hemer denn au no a chli wella d'Ussicht gnüssa und sind uf a so na "Berg" ufagloffa. Das wär au alles uh schön gsi (z'Titelbild isch vo döt)- wärend da nid dia blöda Mugga gsi… Buuahh…Nu scho wenni dra denka biisst mi wider überall! Allei uf dr rächta Schultera hani 16 Stich   Später simer denn no ans Cabo de Palos, es herzigs Hafadörfli, und hend an riiiesa Fischteller gessa- mmmhh.